NACRT ODLUKE

Na temelju članka 35. točke 2.  Zakona o lokalnoj i područnoj (regionalnoj) samoupravi (”Narodne novine” broj 33/01., 60/01., 129/05., 109/07., 125/08., 36/09., 150/11., 144/12. i 19/13. – pročišćeni tekst, 137/15.-ispravak, 123/17., 98/19. i 144/20.) i članka  37. podstavka 4. Statuta Koprivničko-križevačke županije („Službeni glasnik Koprivničko-križevačke županije" broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21., 4/21.-pročišćeni tekst) Županijska skupština Koprivničko-križevačke županije na 	sjednici održanoj 		2026. donijela je

ODLUKU
o izmjenama i dopunama Odluke o stipendiranju studenata
s područja Koprivničko-križevačke županije

Članak 1.

U Odluci o stipendiranju studenata s područja Koprivničko-križevačke županije („Službeni glasnik Koprivničko-križevačke županije" broj 19/25., 32/25. i 14/26.) u članku 5. stavku 1. podstavku 2. riječ :"specijalističkom" briše se.

Članak 2.

U članku 8. stavku 1. podtočki 2. riječi: "smjer, studijska grupa " zamjenjuju se riječima: " naziv studijskog programa, smjer".

Članak 3. 

U članku 17. stavak 3. mijenja se i glasi:
„Korisnik stipendije na posljednjoj akademskoj godini, ako završi studij prije isteka akademske godine za koju mu pripada pravo na stipendiju, ima pravo na isplatu stipendije do isteka posljednjega dana u mjesecu koji slijedi nakon mjeseca u kojemu je završio studij.“.

Članak 4.

Članak 24. mijenja se i glasi: 
„Korisnik stipendije u potpunosti je oslobođen povrata studentske stipendije, ako završi studij kao redovni student u akademskoj godini u kojoj je upisao posljednju godinu studija ili najkasnije u roku od 1 (jedne) godine od završetka posljednjeg semestra studija.
Korisnik studentske stipendije dužan je vratiti 50 % ukupno primljenog iznosa stipendije, uvećanog za kamatu od 2 % godišnje, ako završi studij kao redovni student u roku od 2 (dvije) godine nakon završetka posljednjeg semestra studija.
Korisnik je o završetku studija dužan pisano izvijestiti upravni odjel nadležan za obrazovanje, najkasnije u roku od 30 (trideset) dana od dana završetka istog te dostaviti odgovarajuću dokumentaciju (presliku potvrde ili presliku diplome). Upravni odjel nadležan za obrazovanje može zatražiti izvornik dokumentacije na uvid.
Ukoliko korisnik nakon završetka studija ne dostavi obavijest i dokumentaciju iz stavka 3. ovoga članka, upravni odjel nadležan za obrazovanje pisano će ga pozvati da to učini u roku od 15 (petnaest) dana od dana dostave poziva.
Ukoliko je korisnik iz stavka 1. ovog članka obavijest i odgovarajuću dokumentaciju o završetku studija dostavio nakon isteka roka od 30 (trideset) dana od dana završetka studija, ali prije nego što je protekao rok za dostavu određen pozivom upravnog odjela nadležnog za obrazovanje, dužan je vratiti stipendiju isplaćenu za razdoblje nakon isteka prava na isplatu iz članka 17. stavka 3. ove Odluke, bez kamate.
Ukoliko korisnik iz stavka 1. i 2. ne dostavi obavijest i dokumentaciju o završetku studija ni u roku iz poziva Upravnog odjela nadležnog za obrazovanje, Povjerenstvo će dostaviti prijedlog odluke Županu kojom će se utvrditi obveza povrata cjelokupnoga primljenoga iznosa stipendije, uvećanoga za kamatu od 2 % godišnje, te utvrditi rok povrata.“.

Članak 5.

U članku 25. u stavku 1. iza podstavka 5. dodaje se novi podstavak 6. koja glasi:
„- ne dostavi dokumentaciju o završetku studija sukladno članku 24. stavku 6. ove Odluke.“.
Članak 6.

Postupci započeti prema odredbama Odluke o stipendiranju studenata s područja Koprivničko-križevačke županije („Službeni glasnik Koprivničko-križevačke županije“ broj 19/25., 32/25. i 14/26.) dovršit će sukladno odredbama ove Odluke, ako su iste povoljnije za korisnika.
Članak 7.

Ova Odluka stupa na snagu prvog dana od dana objave u "Službenom glasniku Koprivničko-križevačke županije”.

